Politiet har hele lørdag været massivt til stede i Hirtshals, hvor en livløs mand blev fundet af en tilfældig forbipasserende klokken halv seks om morgenen på fortovet ud for Sophus Thomsensvej. Manden blev erklæret død på stedet, da patruljen ankom. Han havde skader i ansigtet, som ikke vurderes til at kunne stamme fra et fald, og politiet har efterforsket dødsfaldet som et drab. - Han er ikke død af sig selv, men om det er drab eller et slagsmål, hvor det er gået grueligt galt, kan vi ikke sige noget om, siger politiinspektør Ole Kristensen. Der er tale om en 42-årig mand fra Rumænien, som bor og arbejder i Danmark. Manden er ikke kendt af politiet. Fire mænd blev lørdag klokken 9.30 anholdt i sagen. Efterforskningen på stedet ledte politiet hen til en nærliggende adresse, hvor de anholdte mændene. - Der er indikationer på, at de har været sammen med forurettede gårsdags aften, oplyser politiinspektør Ole Kristensen. Senere på dagen blev yderligere to mænd anholdt og sigtet i sagen. De to mænd opholdt sig i nærheden af adressen, hvor den livløse mand blev fundet. Alle seks anholdte er udlændinge. De seks mænd er lørdag blevet afhørt på politigården i Aalborg. Politiet har lørdag aften valgt at sigte to mænd for drab, mens fire mænd bliver løsladt. Læs mere her:

Opsummering:
En 42-årig rumænsk mand er lørdag morgen fundet død i Hirtshals. Seks personer er anholdt i sagen.